- Der er krig i gaden, russiske jägerbombs, rebeller kaster granat(æble)-shots i nakken på dig og regimet byder på en dugfrisk Bashar øl-Assad, stod der i invitationen. Nu undskylder udvalget bag

Mens krigen i Syrien eskalerer dag for dag, har studerende fra Århus Universitet inviteret til 'fest i det eksklusive Aleppo - den sønderbombede by, hvor FN aldrig lukker festen'.

'Kom med KP (Kritisk Profil red.) til et brag af en fest i det eksklusive Aleppo - den sønderbombede by, hvor FN aldrig lukker festen. Der er krig i gaden, russiske jägerbombs, rebeller kaster granat(æble)-shots i nakken på dig og regimet byder på en dugfrisk Bashar øl-Assad (...). Her byder Aleppo-Bar på Gin&Toxic (god mod kurdere) og sambuca gas chambers (særligt anvendeligt mod oppositionen) (...). Aleppo is on fire', står der i invitationen.

Under selve teksten på sedlen med invitationen ses en kopi af den frygtede terrororganisation IS' logo.

Arrangementet er ifølge Institutleder på Statskundskab, Peter Munk Christiansen, allerede afholdt den femte december, som er instituttets årlige juledag.

Han ærgrer sig over festens programpunkter og ordlyden i invitationen, og håber de studerende forstår, at de har 'dummet sig gevaldigt'.

- Jeg vil meget meget nødigt fremover ringes op af en journalist på Ekstra Bladet, som fortæller mig, at mine studerende opfører sig sådan her, fortæller han til Ekstra Bladet.

Fortryder temaet inderligt

Ekstra Bladet ville gerne have talt med rektor på Aarhus Universitet, Brian Bech Nielsen, men i stedet henviser universitetet til institutlederen.

Desuden ville Ekstra Bladet gerne have talt med medlemmer eller arrangører bag Kritisk Profils opsigtsvækkende begivenhed, men de henviser til et undskyldnings-opslag på deres facebookside:

'Kritisk Profil fortryder temaet inderligt, og vi undskylder, at det har virket stødende!', står der blandt andet i opslaget fra Kritisk Profil.

Indkalder til møde om pli

Institutleder Peter Munk Christiansen fik onsdag aften en besked om detaljerne i de unge studerendes festinvitation, og reagerede ved at henvende sig til den øvrige ledelse.

- Vi blev meget hurtigt enige om, at indholdet var upassende og et udtryk for meget meget dårlig dømmekraft, siger han.

Han glæder sig dog over, at foreningen selv har skrevet en offentlig undskyldning i kølvandet på den stødende festinvitation. Men ser imidlertid et behov for at kalde til møde med medlemmerne i foreningen Kritisk Profil torsdag eftermiddag klokken 16.30 og senere i næste måned med resten af instituttets private foreninger til en drøftelse om, hvordan man opfører sig i det offentlige rum.

- Jeg sover rigtig dårligt, hvis jeg får sådan en dum sag igen om en måned, så det vil jeg da gøre alt for at undgå og forebygge. Jeg har da ikke lyst til at have den slags organistationer tilknyttet institutionen, hvis de ikke kan opføre sig ordentligt, afslutter han.

Kritisk Profil er en forening på Institut for Statskundskab ved Aarhus Universitet, og altså ikke en del af selve instituttet.

På facebooksiden Kritisk Profil IFSK beskriver de studerende selv deres forening således:

'Ambitionen er at skabe rum for arrangementer på et højt fagligt niveau uden for pensum og eksamensterminer'.